b'\n_START_ARTICLE_\nHimzo Polovina\n_START_SECTION_\n\xc5\xbdivljenjepis\n_START_PARAGRAPH_\nMuzikali\xc4\x8dni o\xc4\x8de Mu\xc5\xa1an, ki je zelo dobro igral \xc5\xa1argijo, je malega Himzo z brati in sestrami u\xc4\x8dil peti. Svetoval mu je tudi obisk muslimanskega dru\xc5\xa1tva\xc2\xa0\xc2\xbbItihad\xc2\xab, kjer je med letoma 1935 in 1940 sodeloval v dramski sekciji ter izpopolnil svoje recitatorske sposobnosti. Tik pred II. svetovno vojno se je pri znanem profesorju in violinskem mojstru, \xc4\x8cehu Karlu Malacku, u\xc4\x8dil tega instrumenta._NEWLINE_Po vojni je bil od leta 1947 do odhoda v Sarajevo \xc4\x8dlan folklornega ansambla delavskem kulturno-umetni\xc5\xa1kem dru\xc5\xa1tvu\xc2\xa0\xc2\xbbAbra\xc5\xa1evi\xc4\x87\xc2\xab. Z omenjeno zasedbo je hodil na turneje po vaseh in mestih biv\xc5\xa1e Jugoslavije. Rad je imel bogastvo narodnih no\xc5\xa1, ki jih je pogosto uporabljal na javnih nastopih, tudi kot pevec._NEWLINE_Leta 1950 je bil kot \xc5\xa1tudent medicinske fakultete \xc4\x8dlan \xc5\xa1tudentskega KUD\xc2\xa0\xc2\xbbSlobodan Princip - Seljo\xc2\xab, nastopal pa je tudi s KUD\xc2\xa0\xc2\xbbIvo Lola Ribar\xc2\xab, KUD\xc2\xa0\xc2\xbbProleter\xc2\xab, ZKUD\xc2\xa0\xc2\xbbVaso Miskin - Crni\xc2\xab, KUD\xc2\xa0\xc2\xbbMiljenko Cvitkovi\xc4\x87\xc2\xab, in z amaterskimi dru\xc5\xa1tvi, ki so imela glasbene multietni\xc4\x8dne programe._NEWLINE_Med pevsko kariero je kon\xc4\x8dal \xc5\xa1tudij medicine in postal specialist nevropsihiatrije. V praksi je uspe\xc5\xa1no uporabljal metode psihiatrije, socioterapije in muzikoterapije. O\xc5\xbejem krogu strokovnjakov medicine so znana njegova znanstvena dela iz omenjenih podro\xc4\x8dij, objavljena v strokovnih publikacijah. Vse do svoje smrti je bil cenjen kot zdravnik v Bolnici za mentalno rehabilitacijo Jagomir v Sarajevu._NEWLINE_Navkljub govorni napaki pri izgovorjavi glasu\xc2\xa0\xc2\xbbr\xc2\xab\xc2\xa0mu je januarja 1953 na avdiciji Radia Sarajevo uspelo vznemiriti glasbene strokovnjake s pesmijo Mehmeda je stara majka karala (v kateri sta samo dva r-ja). Takrat so na radiu Sarajevo peli \xc5\xa1e v \xc5\xbeivo. Sprejeli so ga in dobil je izvrstne mentorje, ki so iz njega naredili odli\xc4\x8dnega umetnika._NEWLINE_Himzo Polovina je na estradi pre\xc5\xbeivel ve\xc4\x8d kot 30 let. Nastopal je doma in na tujem, ter raz\xc5\xa1irjal slavo ljudske pesmi, \xc5\xa1e posebej sevdalinke. Posnel je dvajset gramofonskih plo\xc5\xa1\xc4\x8d, ki so dosegle milijonsko naklado, kot tudi nekaj glasbenih kaset umetni\xc5\xa1ke vrednosti. Za Radio Sarajevo je posnel \xc5\xa1tevilne arhivske posnetke. Pogosto je nastopal v \xc4\x8dlovekoljubne namene, po bolnicah, domovih upokojencev, onemoglih in starej\xc5\xa1ih, domovih za zapu\xc5\xa1\xc4\x8dene otroke, klubih zdravljenih alkoholikov itd._NEWLINE_Polovina je zaradi spora z zaposlenimi na Radiu Sarajevo tam pet let pavziral. Poslu\xc5\xa1alci so ga pogre\xc5\xa1ali in radiu pisali prito\xc5\xbebe, oni pa so jim odgovarjali, da na\xc4\x8din petja Himza Polovine ne odgovarja konceptom in slogu, ki ga negujejo. Medtem je neka zvezna \xc5\xbeirija, ki je ocenjevala pevce ljudskih pesmi, visoko ocenila Polovino, pri \xc4\x8demer je posebno poudarila njegov slog in afinitet do vi\xc5\xa1jih estetskih vrednosti v vsebini pesmi._NEWLINE_Polovina je pel skoraj o vseh mestih Bosne in Hercegovine, o lepem mestu Vi\xc5\xa1egradu, o nastanku Banja Luke, o Saraj Bosni - Sarajevu, \xc4\x8dudovitem mestu, o Spodnji Tuzli, ki jo je objela ka\xc4\x8da, o spomenikih, ki jih je po Bosni gradil Mehmed-pa\xc5\xa1a Sokolovi\xc4\x87 ..._NEWLINE_Za svojo umetnost je prejel mnoga priznanja, med njimi tudi Estradno nagrado BiH in biv\xc5\xa1e Jugoslavije. Njegove vitrine so bile okra\xc5\xa1ele s srebrnimi, zlatimi in diamantnimi plo\xc5\xa1\xc4\x8dami, diplomami in mnogimi priznanji, ki jih je za \xc5\xbeivljenja prejel._NEWLINE_Bil je o\xc5\xbeenjen s Fikreto Medo\xc5\xa1evi\xc4\x87. Iz zakona je imel h\xc4\x87erko Rubino in sina Edmira._NEWLINE_Umrl je na koncertu, v \xc4\x8drnogorskem Plavu, 5. avgusta 1986, za posledicami infarkta. Zadnja pesem, ki jo je na zahtevo publike ve\xc4\x8dkrat odpel, je bila Emina. Pokopan je v Sarajevu.'